मिताली, झूलन एकदिवसीय रैंकिंग में शीर्ष पर  
मिताली के 49.83 की औसत से 823 अंक हैं जबकि झूलन के नाम 21.66 की औसत से 777 अंक दर्ज हैं।
भारत की मिताली राज और झूलन गोस्वामी में सोमवार को जारी अंतरराष्ट्रीय क्रिकेट परिषद की नवीनतम एकदिवसीय महिला रैंकिंग में क्रमश: बल्लेबाज और गेंदबाज की सूची में अपना शीर्ष स्थान कायम रखा है।  मिताली के 49.83 की औसत से 823 अंक हैं जबकि झूलन के नाम 21.66 की औसत से 777 अंक दर्ज हैं। अन्य भारतीय खिलाड़ियों को भी अपनी रैंकिंग में सुधार की उम्मीद है क्योंकि टीम को आज से मुंबई में वेस्टइंडीज के खिलाफ पांच मैचों की श्रृंखला खेलनी है।  झूलन बेहतर प्रदर्शन के साथ शीर्ष स्थान पर अपनी स्थिति मजबूत करने उतरेंगी जबकि पांचवें स्थान पर मौजूद रुमेली धर का इरादा भी रैंकिंग में सुधार करना होगा। इस बीच इंग्लैंड की चालरेट एडवर्डस बल्लेबाजों की सूची में तीसरे स्थान पर पहुंच गई हैं जबकि उनकी टीम को हाल में आस्ट्रेलिया के हाथों तीन मैचों की श्रृंखला में शिकस्त का सामना करना पड़ा। एडवर्डस ने श्रृंखला में 188 रन बनाये लेकिन इसके बावजूद इंग्लैंड ने श्रृंखला 1.2 से गंवा दी। ऑस्ट्रेलिया की आलराउंडर लीसा स्थालेकर दो स्थान की छलांग के साथ छठे स्थान पर पहुंच गई हैं। वह गेंदबाजी सूची में भी तीसरे स्थान पर पहुंच गई हैं। उन्होंने इंग्लैंड के खिलाफ श्रृंखला में अपनी आफ स्पिन से पांच विकेट चटकाये। आलराउंडरों की सूची में वह दूसरे स्थान पर बरकरार हैं।  आईसीसी की महिला क्रिकेटर आफ द ईयर 2010 आस्ट्रेलिया की शैली निश्के बल्लेबाजों की सूची में दूसरे स्थान पर बरकरार हैं। इंग्लैंड की लारा मार्श गेंदबाजी रैंकिंग में चौथे स्थान पर पहुंच गई हैं। उन्होंने आस्ट्रेलिया के खिलाफ श्रृंखला में छह विकेट चटकाये थे। आलराउंडरों की रैंकिंग में हालांकि कोई बदलाव नहंी हुआ है और निश्के चोटी पर चल रही हैं। स्थालेकर दूसरे जबकि टेलर तीसरे स्थान पर हैं।